Her til formiddag har en 26-årig mand anmeldt et røverilignende forhold til Nordjyllands Politi, som nu beder offentligheden om hjælp. Manden gik fra Jomfru Ane Gade, via Boulevarden, Algade og Frederikstorv ved 01-02-tiden i nat. Han vågner op gennemblødt på Frederikstorv og opdager, at han mangler en grøn jakke af mærket Samsøe, en iPhone 5s og en sort kasket med hvid skrift af mærket Obey. Manden har ingen hukommelse af, hvad der er sket, og derfor beder politiet nu offentligheden om hjælp med at belyse, hvad der er sket. Den 26-årige har en hævelse på den ene tinding og mener, han har været udsat for et røveri. Har man set eller hørt noget, bedes man rette henvendelser til Nordjyllands Politi på 114.

Referat:
Ung mand frastjålet værdier og tøj ved Frederikstorv i Aalborg. Han kan intet huske, og politiet efterlyser vidner.